በግጥሙ ውስጥ ሁለት በቅደም ተከተል የተጠሩ ስሞች አሉ፡፡ ቀድሞ የተነገረው ስም ነበልባል ሲሆን፥ በሁለተኛነት የተነገረው ስም ቊጥቋጦ ነው፡፡ “ይህና ያ” የተባሉት ቅጽሎች ከሁለተኛ ግጥሙ ቤት ጀምሮ ሁለቱን ስሞች ተክተው ገብተዋል፡፡ የሰዋስውን ሀ ሁ የቈጠረ ሰው “ይህና ያ” እንማንን እንደሚገልጹ ለማወቅ አይቸገርም፡፡ “ይህ” በአጠገቡ፥ በአቅራቢያው ያለውን ቊጥቋጦን ሲወክል ነበልባል ግን ሩቅ ቅጽል በሆነው “ያ ያኛው” ይወከላል፡፡ እንግዲህ የምልጃን ጒዳይ በአንድ ቀን ስለማንጨርሰው በሌላ ቀን ካቋረጥንበት ነጥብ በመነሣት እንቀጥላለን” አሉና የዕለቱን ውይይት ጨረሱ፡፡ አለቃ ነቅዐ ጥበብ አስጀምሮ ያስጨረሳቸውን አምላክ በማመስገን ጸሎትን ምዕራገ ጸሎት በሆነው በጌታ በኢየሱስ ክርስቶስ ስም ሲያሳርጉ፤ አድማጮቻቸውንም ወደ እውነት ሁሉ ለሚመራቸው መንፈስ ቅዱስ አደራ ሰጡ፡፡
